Jerry Turkulainen

Jerry Taisto Turkulainen (s. 22. syyskuuta 1998 Mikkeli) on suomalainen jääkiekkoilija, joka pelaa SM-liigajoukkue JYPissä. Hän toimii joukkueen varakapteenina. Turkulainen on pelipaikaltaan oikea laitahyökkääjä. Turkulainen laukoo oikealta.

Ura

Seuraura 
Turkulainen on Mikkelin Jukureiden kasvatti. Hän siirtyi C-juniori-ikäisenä JYPiin kaudeksi 2013–2014, jolloin Turkulainen oli C-nuorten SM-sarjan runkosarjassa joukkueensa paras pistemies ja syöttäjä tehoilla 9+23=32. Hän voitti kauden päätteeksi C-nuorten SM-pronssia. Turkulainen nousi jo ensimmäisellä kokonaisella A-juniorikaudellaan 2015–2016 JYPin kapteenistoon ja hän voitti joukkueen sisäisen piste- ja syöttöpörssin tehoilla 11+21=32. Turkulainen valittiin A-nuorten SM-liigan marraskuun 2015 kuukauden tulokaspelaajaksi. Hän vahvisti kauden aikana myös JYPin B-nuoria, joiden paras maalintekijä Turkulainen oli pudotuspeleissä Anton Stråkan kanssa kolmella osumallaan. Hän voitti kauden päätteeksi B-nuorten B-nuorten SM-pronssia.

Kaudeksi 2016–2017 Turkulainen teki vuoden mittaisen sopimuksen Mestis-joukkue JYP-Akatemian kanssa. Hän debytoi kauden aikana myös JYPin SM-liigajoukkueessa, jossa Turkulainen pelasi ensimmäisen ottelunsa 1. lokakuuta 2016 Saimaan Palloa vastaan. Hänet merkittiin JYPin kolmosketjuun Anssi Löfmanin ja Jani Tuppuraisen oikeaan laitaan. Turkulainen sai ottelussa jääaikaa 16.38 minuuttia. Hän teki myös liigauransa avausmaalin ylivoimalla. Turkulaisen osuma jäi JYPin 5–2-voittoon päättyneen ottelun ratkaisumaaliksi. Tero Lehikoinen valitsi hänet ottelun Alumnien tähtien kolmostähdeksi. Marraskuussa 2016 Turkulainen teki JYPin kanssa kolmivuotisen jatkosopimuksen. Hänen tulokaskautensa SM-liigassa toi 48 runkosarjaottelussa tehot 9+17=26, kahdeksassa playoff-ottelussa yhden maalin ja neljässä Mestarien liigan ottelussa yhden syöttöpisteen. Turkulainen sijoittui runkosarjan tulokkaiden pistepörssissä kolmanneksi. Hänen kautensa päättyi lopulta välierissä loukkaantumisen vuoksi. Turkulainen voitti kauden päätteeksi SM-pronssia.

Turkulaista ei varattu NHL:ään kesän 2017 varaustilaisuudessa, mutta hän sai samana kesänä kuitenkin varaamattomana pelaajana kutsun Toronto Maple Leafsin kehitysleirille. Kaudella 2017–2018 Turkulainen teki SM-liigan runkosarjassa 33 tehopistettä. Hän voitti kauden aikana myös CHL:n mestaruuden. Kesällä 2018 Turkulainen osallistui puolestaan varaamattomana pelaajana Florida Panthersin kehitysleirille. Kaudella 2018–2019 hän oli Mestarien liigassa JYPin paras syöttäjä neljällä syöttöpisteellään. Turkulainen jakoi myös joukkueen sisäisen tehotilaston voiton Robert Rooban kanssa lukemalla +3. Kaudella 2019–2020 hän teki SM-liigan yhden kauden piste-ennätyksensä tehoilla 11+31=42, joilla Turkulainen oli JYPin paras syöttäjä ja neljänneksi paras pistemies. Helmikuussa 2020 hän teki seuran kanssa kaksivuotisen jatkosopimuksen.

Kaudella 2020–2021 Turkulainen oli tehoilla 15+25=40 JYPin toiseksi paras pistemies Robert Rooban jälkeen. Kaudeksi 2021–2022 hänet nimettiin joukkueen varakapteeniksi. Turkulainen voitti JYPin sisäisen pistepörssin tehoilla 16+22=38. Kauden jälkeen maaliskuussa 2022 seura tiedotti, että hän ei jatka JYPissä ja vaihtaa seuraa. Toukokuussa JYP kuitenkin uutisoi Turkulaisen tehneen seuran kanssa vuoden mittaisen jatkosopimuksen.

Turkulainen nimettiin kaudeksi 2022–2023 jälleen JYPin varakapteeniksi. Hänet valittiin SM-liigan lokakuun kuukauden pelaajaksi. Marraskuussa 2022 Turkulainen teki JYPin kanssa kolmivuotisen jatkosopimuksen, joka sisältää option ulkomaille siirtymisestä kahdesta jälkimmäisestä kaudesta.

Maajoukkueura 
Turkulainen putosi viimeisten joukossa Suomen alle 20-vuotiaiden MM-leiriryhmästä vuoden 2018 turnaukseen. Yhteensä hän on pelannut 16 nuorten maaottelua.

Suomen A-maajoukkueessa Turkulainen on pelannut kolme ottelua ilman tehopisteitä. Hän teki A-maajoukkuedebyyttinsä Karjala-turnauksessa 5. marraskuuta 2020 Helsingin Hartwall Arenassa alle 20-vuotiaiden maajoukkuepelaajista koottua Venäjää vastaan. Turkulainen merkittiin Suomen kakkosketjun vasempaan laitaan toisen debytantin, Peter Tiivolan sekä Jere Sallisen viereen. Ensimmäisen A-maajoukkuemaalinsa hän teki Karjala-turnauksessa 12. marraskuuta 2022 Turun Gatorade Centerissa ylivoimalla Tšekkiä vastaan.

Pelityyli 
Urheilulehden Sami Hoffrénin ja urheilutoimittaja Tuomas Heikkilän mukaan Turkulainen nousee esiin luistelunopeutensa, kiekonkäsittelynsä ja ketteryytensä ansiosta. Nopeiden suunnanmuutosten avulla Turkulainen pystyy aiheuttamaan vastustajille jäähyjä. Hoffrén on korostanut myös hänen pelityylilleen ominaista korkeaa intensiteettiä ja työmoraalia.

Heikkilän mukaan Turkulaisen vahvuuksiin ei kuulu alivoimaosaaminen eikä hänellä ole puolustussuunnan erikoisominaisuuksia. Hoffrén kutsui Turkulaista "köyhän miehen theofleuryksi" joulukuussa 2017.

Muuta 
Turkulainen on opiskellut liiketaloutta Jyväskylän ammattiopistossa. Hänen pikkuveljensä Tom pelasi maalivahtina A-junioriksi asti. Veljesten jo edesmennyt isoisä Raimo Turkulainen pelasi hyökkääjänä SM-sarjaa Savonlinnan Pallokerhossa 1960- ja 1970-luvuilla. Seura on jäädyttänyt hänen pelinumeronsa 10.

Tilastot

Lähteet

Viitteet 

Suomalaiset jääkiekkoilijat
JYPin pelaajat
Vuonna 1998 syntyneet
Elävät henkilöt